กทช.เคาะค่าไอซี 50 สต.
กทช.เคาะค่าไอซี 50 สต. สั่งทุกค่ายเจรจาเชื่อมโยงภายใน 30 วัน พร้อมลุย 4 โครงการเร่งด่วนหลังโปรดเกล้าฯ
17 มี.ค. 2553

กทช.เคาะค่าไอซี 50 สต. สั่งทุกค่ายเจรจาเชื่อมโยงภายใน 30 วัน พร้อมลุย 4 โครงการเร่งด่วนหลังโปรดเกล้าฯ
นายฐากร ตัณฑสิทธิ์ รักษาการเลขาธิการคณะกรรมการกิจการโทรคมนาคมแห่งชาติ (กทช.) เปิดเผยว่า กทช.ได้ข้อสรุปอัตราการใช้ค่าเชื่อมโยงโครงข่าย หรือ ไอซี (อินเตอร์คอนเนกชั่นชาร์จ) ที่นาทีละ 50สต.  ซึ่งสัปดาห์หน้าจะมีพิจารณาในที่ประชุมบอร์ดอีกครั้งว่าควรเป็นราคาที่บังคับใช้สำหรับผู้ให้บริการมือถือทุกราย 
เบื้องต้น อัตราดังกล่าวจะเป็นการใช้ระหว่าง ผู้ให้บริการมือถือทั้ง 3 ราย  คือ บริษัท แอดวานซ์ อินโฟร์ เซอร์วิส หรือ เอไอเอส บริษัท โทเทิ่ล แอ็คเซ็ส คอมมูนิเคชั่น หรือ ดีแทค และ บริษัท ทรูมูฟ หลังจากที่ เอไอเอส และ ทรูมูฟได้ร้องเรียนว่าฮัทช์ดัมพ์ราคาค่าโทรต่ำ ซึ่งทำให้กลไกของตลาดเสีย และร้องเรียนมายัง กทช. ดังนั้น กทช.จึงประกาศใช้อัตราดังกล่าว แล้วให้แต่ละค่ายไปเจรจา เรื่องไอซี ภายใน 30 วัน
นายฐากร กล่าวว่า  ขณะนี้ กทช. ยังไม่สามารถดำเนินการในเรื่องต่างๆ ได้มากนัก เนื่องจาก กทช.ชุดใหม่อยู่ระหว่างรอการโปรดเกล้าฯ ซึ่งต้องรอให้กระบวนการดังกล่าวเสร็จสิ้นเสียก่อน  กทช.จึงจะเร่งดำเนินโครงการต่างๆ ที่ค้างอยู่ให้เดินหน้าต่อไปได้ 
ทั้งนี้ ในส่วนของ บริการทั่วไป  ได้อนุมัติเลขหมายโทรคมนาคมพิเศษ 3 หมายเลข คือ1775 ให้กับบริษัท เสนาดีเวลลอปเมนท์ 1758 ให้กับ ห้างหุ้นส่วนจำกัด ซี โอ บี ครีเอทีฟ โปรดักส์ โดยคิดค่าบริการเดือนละ 1 หมื่นบาทต่อเดือน ขณะที่เลขหมาย 1416 ให้กับ การไฟฟ้าฝ่ายผลิตแห่งประเทศไทย (กฟผ.) คิดค่าเลขหมาย 5,000 บาทต่อเดือน เนื่องจากนำไปใช้ให้บริการประชาชน
สำหรับโครงการเร่งด่วนที่ กทช.ชุดใหม่จะดำเนินการทันที หลังโปรดเกล้าฯ คือ บริการคงสิทธิเลขหมาย (นัมเบอร์พอร์ทิบิลิตี้) การประมูลใบอนุญาตให้บริการ (ไลเซ่นส์) 3 จี บนคลื่นความถี่ 2.1 กิกะเฮิร์ตซ การออกไลเซ่นส์โครงข่ายอินเทอร์เน็ตไร้สายความเร็วสูง (ไวแมกซ์) และ บริการอินเทอร์เน็ตความเร็วสูง (บรอดแบนด์) เพื่อสาธารณะ ที่กทช.จะทำให้เห็นเป็นรูปธรรมในปีนี้ทั้งหมด
สำหรับเงื่อนไขการประมูล 3 จีนั้น จะยึดตามที่ กทช.ชุดเดิมได้ดำเนินการไว้ คือ ไลเซ่นส์ 4 ใบ แบ่งเป็น 10 เมกะเฮิร์ตซ 3 ใบ ราคาประมูลเริ่มต้น 4,600 ล้านบาท และ 15 เมกะเฮิร์ตซ 1ใบ ราคาประมูล 5,200 ล้านบาท